กลุ่มกรุงไทยคว้า ที่ปรึกษาทีเอฟเอฟ
กรุงไทยคว้าที่ปรึกษาไทยแลนด์ฟิวเจอร์ฟันด์ คลังรออัยการตรวจเอกสาร ก่อนจดทะเบียนกับ ก.ล.ต.
22 ก.ค. 2559

กรุงไทยคว้าที่ปรึกษาไทยแลนด์ฟิวเจอร์ฟันด์ คลังรออัยการตรวจเอกสาร ก่อนจดทะเบียนกับ ก.ล.ต.
รายงานข่าวจากกระทรวงการคลัง เปิดเผยความคืบหน้าการคัดเลือกคณะที่ปรึกษาการจัดตั้งกองทุนรวมโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์ หรือทีเอฟเอฟ) ว่า ล่าสุดสามารถคัดเลือกได้กลุ่มธนาคารกรุงไทย บริษัทหลักทรัพย์ (บล.) ฟินันซ่า บล.ภัทร บล.เจพีมอร์แกน โดยมีบริษัท เบเคอร์ แอนด์ แม็คเค็นซี่ เป็นที่ปรึกษากฎหมาย เรียบร้อยแล้ว และเตรียมจะเสนอที่ประชุมคณะกรรมการเตรียมการจัดตั้งทีเอฟเอฟ ที่มีปลัดกระทรวงการคลังเป็นประธานอนุมัติในเร็วๆ นี้
ทั้งนี้ หลังจากคัดเลือกได้แล้ว กลุ่มที่ปรึกษาดังกล่าวจะต้องดำเนินการจัดหาและคัดเลือกสินทรัพย์ที่จะนำมาบรรจุในทีเอฟเอฟ รวมทั้งจะต้องศึกษาว่าจะต้องมีการแก้ไขกฎหมายฉบับใดหรือไม่ เพื่อให้สามารถจัดตั้งกองทุนได้ ซึ่งในส่วนนี้อาจจะทำให้การจัดตั้งกองทุนล่าช้าออกไป หากพบว่า รัฐบาลจะต้องมีการดำเนินแก้ไขกฎหมายให้สอดคล้องกัน
อย่างไรก็ตาม ระหว่างนี้คลังจะมีการนำหน่วยลงทุนไปจดทะเบียนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) วงเงินเริ่มต้น 1 หมื่นล้านบาทก่อน โดยจะนำงบที่ได้จากการขายคืนหน่วยลงทุนในกองทุนวายุภักษ์ 1,000 บาท ประเดิมจัดตั้งก่อนตามมติคณะรัฐมนตรี (ครม.) ก่อนหน้านี้